title: President d'a Deputación Cheneral d'Aragón
text: O President d'a Deputación Cheneral d'Aragón (tamién clamato President d'o Gubierno d'Aragón o, a sobén, simplament President d'Aragón) ye, seguntes l'Estatuto d'autonomía, o chefe d'o gubierno d'Aragón. Nombra a os suyos conselleros y tién a maxima representación d'a comunidat autonoma asinas como representa a l'estato aintro d'o suyo territorio. Ye esleito por as Cortz dentre os suyos deputatos, encara que formalment qui lo nombra ye o rei d'Espanya.
  
  L'actual titular ye, dende o 4 de chulio de 2015, o socialista Javier Lambán.
  
  Esleción 
  Seguntes l'articlo 48 de l'Estatuto d'Autonomía, os procesos d'investidura pa triar a lo president d'o Gubierno d'Aragón requieren a obtención d'a mayoría absoluta (mas d'a metat d'os votos emitius) en a primera votación. Si no tien exito, se levará a cabo una nueva votación 24 horas dimpués y nomás se requerirá d'una mayoría simpla, mas votos afirmativos que negativos, pa tener exito. Si o candidato proponiu no ye eslechiu, as succesivas propuestas se tramitarán con o mesmo procedimiento dentro d'un plazo de 10 días. Caso que o proceso d'investidura no tríe un president en o plazo de dos meses a partir d'a primera votación, as Cortz se disolverán automaticament y se convocará una nueva esleción. Antes de 2007, l'Estatuto disposaba que istos puntos moritos parlamentarios se resolvesen en considerar automaticament eslechiu a lo candidato d'o partiu con o mayor numero de cadieras.
  
  Funcions 
  Definiu como «institución d'a comunidat autonoma d'Aragón», chunto a ras Cortz, o gubierno de chusticia, o President, seguntes l'articlo 46 de l'Estatuto, «exerce a representación suprema d'Aragón y a representación ordinaria d l'Estau en a Comunidat Autónoma. Preside o gubierno, diriche y coordina a suya acción».
  
  Antimás, seguntes a Lei 2/2009, de 11 de mayo, d'o President y d'o Gubierno d'Aragón, corresponde a lo President:
  
   Representar a la Comunidat Autonoma en as relacions con atras institucions de l'Estau y de l'ambito internacional, asinas como firmar os convenios y acuerdos de cooperación en os que este sía parte..
   Promulgar, en nombre d'o Rei, as Leis aprebadas por as Cortz d'Aragón y ordenar a suya publicación.
   Convocar eslecions a Cortz d'Aragón, asinas como a suya sesión constitutiva.
   Disolver as Cortz d'Aragón, previa deliberación d'o Gubierno.
   Plantiar debant d'as Cortz d'Aragón a cuestión de confianza, previa deliberación d'o Gubierno, asinas como proponer a celebración de debates chenerals.
   Establir o programa politico d'o Gubierno y veilar por o suyo complimiento.
   Facilitar a las Cortz d'Aragón a información que se solicite a o Gubierno.
   Creyar, modificar u suprimir as Vicepresidencias y Departamentos d'o Gubierno d'Aragón, asignar-les as competencias y adscribir os organismos publicos.
   Determinar a estructura organica d'a Presidencia.
   Nombrar y deseparar a os Vicepresidents y a os Consellers.
   Convocar y presidir as reunions d'o Gubierno y d'as suyas Comisions Delegadas y fixar l'orden d'o día.
   Resolver os conflictos d'atribucions entre os Departamentos d'o Gubierno.
   Endrezar o desembolique d'o programa lechislativo d'o Gubierno y a elaboración de disposicions de caracter cheneral.
   Sinyar os decretos alcordaus por o Gubierno y ordenar a suya publicación.
   Veilar por o complimiento d'os alcuerdos d'o Gubierno.
   Nombrar a os altos cargos d'a Comunidat Autonoma que determine l'ordinamiento churidico.
   Solicitar dictamens d'o Consello Consultivo d'Aragón y d'o Consello d'Estau, asinas como de qualsiquiera atros organos consultivos, de conformidat con l'establiu en as suyas Leis reguladoras.
   Sozmeter a l'alcuerdo d'o Gubierno o plantiamiento de conflictos de competencia y interposición de recursos d'inconstitucionalidat debant d'o Tribunal Constitucional en os termins contemplaus en a normativa d'aplicación.
   Exercer quantas atras atribucions y competencias le atribuigan l'Estatuto d'Autonomía, as Leis y demás disposicions vichents.
  
  O President puede delegar en os Vicepresidents u en os Consellers as atribucions indicadas en os puntos 1, 7, 11, 12, 15 y 18.
  
  Presidents dende a transición 
   Ta más información se veiga a lista de presidents d'Aragón.
  
  Rechimen preautonomico
   1978 - 1981: Juan Antonio Bolea Foradada (UCD).
   1981 - 1982: Gaspar Castellano y de Gastón (UCD).
   1982: Gaspar Castellano y de Gastón (UCD/Independients).
   1982: José María Hernández de la Torre y García (UCD/Independients).
   1982 - 1983: Juan Antonio de Andrés Rodríguez (UCD/Independients).
  Rechimen autonomico
   1983 - 1987 (I Lechislatura): Santiago Marraco Solana (PSOE).
   1987 - 1991 (II Lechislatura): Hipólito Gómez de las Roces (Coalición PAR-PP).
   1991 - 1993 (III Lechislatura): Emilio Eiroa García (Coalición PAR-PP).
   1993 - 1995 (III Lechislatura): José Marco Berges (PSOE).
   1995 - 1995 (III Lechislatura): Ramón Tejedor Sanz (en funcions) (PSOE).
   1995 - 1999 (IV Lechislatura): Santiago Lanzuela Marina (Coalición PP-PAR).
   1999 - 2011 (V, VI y VII Lechislatura): Marcelino Iglesias Ricou (Coalición PSOE-PAR).
   2011 - 2015 (VIII Lechislatura): Luisa Fernanda Rudi (Coalición PP-PAR).
   2015 - ???? (IX y X Lechislatura): Javier Lambán Montañés (Coalición PSOE-CHA y Coalición PSOE-CHA-PAR-PODEMOS).
  
  Linia temporal
  
  Referencias
  
  Veyer tamién 
   Deputación Cheneral d'Aragón.
   Cortz d'Aragón.
   Chusticia d'Aragón.